Lisaks  erinevatele võistluste korraldamisele ja osavõtule võistlustest tegeldi Kalju algaastail ka heategevusega. Selleks, et teenida raha, õppisid sportlased püramiide tegema ja käisid esinemas nii Sindis kui ka maakonna seltsimajades. Sindi elanike korraldatud korjanduse tulemusel saadi raha Kaljule lipu muretsemiseks. 1936. aasta 22. juunil toimus pidulik tseremoonia, mille toimumisel annetasid elanikud Kaljule lipu. Seda lippu hoidsid Nõukogude okupatsiooni perioodil alles Salme ja Jüri Agel, kes 21. jaanuaril 1990  aastal andsid lipu taasloodud seltsile uuesti tagasi. Sama lipp on praegu hoiul Eesti Spordimuuseumis. Ka juubelipäeval korraldati korjandus. Kalju algaastail võisteldi lausa perekonniti. Kui perekonnas juba keegi oli andnud käe spordile, siis pidid ka noored kaasa tulema. Nii tegelesid tõstmise ja poksiga 7 venda Toomsalud ja 5 venda Künnapased.